徐元用使君與其子端常邀僕與小兒過同游東山浮金堂戲作此詩
作者：蘇軾
朝代：宋

paragraphs: 昔與徐使君，共賞錢塘春。
愛此小天竺，時來中聖人。
松如遷客老，酒似使君醇。
繫舟藤城下，弄月鐔江濱。
江月夜夜好，山雲朝朝新。
使君有令子，真是石麒麟。
我子乃散材，有如木輪囷。
二老白接䍦，兩郎烏角巾。
醉卧松下石，扶歸江上津。
浮橋半沒水，揭此碧鱗鱗。